komandiruotės ataskaita

Vilnius, 2012-05-14
Ataskaitą pateikė:

Seimo kancleris Jonas MILERIUS.
Komandiruotės pagrindas: 

2012 m. kovo 11 d. Seimo valdybos sprendimas Nr. SV-S-1519.
2012 m. kovo 16 d. Seimo kanclerio įsakymas Nr. 400–KK–17.
Komandiruotės laikas ir vieta: 2012 m. kovo 26-28 d., Briuselis (Belgijos Karalystė).

Komandiruotės tikslas: dalyvauti susitikimuose su Europos Parlamento, Europos Komisijos ir kitų institucijų atstovais Lietuvos Respublikos pasirengimo pirmininkauti Europos Sąjungos Tarybai klausimais.

Kartu vyko: Seimo kanclerio biuro vyresnioji patarėja Loreta RAULINAITYTĖ, Seimo kanceliarijos Tarptautinių ryšių departamento direktorė Sigita TRAINAUSKIENĖ bei Vertimų skyriaus vedėja Kristina KAČKUVIENĖ.

Vykusios diskusijos ir pagrindiniai aptarti klausimai:

1. Lietuvos Respublikos Seimo pasirengimas pirmininkauti Europos Sąjungos Tarybos parlamentiniam matmeniui 2013 m. antrajame pusmetyje. 

2. Lietuvos Respublikos Seimo ir Vyriausybės bendradarbiavimas ruošiantis pirmininkavimui. 

3. Bendradarbiavimas tarp Lietuvos Respublikos Seimo ir Europos Parlamento bei Europos Komisijos.

4. Geriausios pirmininkavimo, ypač parlamentinio matmens, praktikos perėmimas.
Susitikimas su Bernadette LIGETI, Europos Parlamento Vertimo raštu Generalinio direktorato Resursų direktorato direktore bei Raminta MANETTA, Europos Parlamento Vertimo raštu ir terminologijos direktorato Lietuvių kalbos vertimo raštu skyriaus  l.e.p. vedėja
Susitikimo metu pristatytas Seimo kanceliarijos pasirengimas organizuoti Lietuvos pirmininkavimo Europos Sąjungos Tarybai 2013 metais parlamentinės dimensijos renginius. Viena iš aktualiausių problemų – tinkamas vertimo paslaugų (tiek žodžiu, tiek raštu) organizavimas. Tuo tikslu Europos Parlamento (toliau – EP) Vertimo raštu Generalinio direktorato atstovėms pateiktas prašymas dėl galimybės Seimo kanceliarijos vertėjams raštu atvykti 2-3 savaičių stažuotėms į Liuksemburgą (kur dirba EP vertėjai raštu), siekiant patobulinti europinių institucijų tekstų vertimo įgūdžius. Kitas prašymas – suteikti galimybę Seimo kanceliarijai pasinaudoti EP vertimų redaktoriaus paslaugomis rengiant su pirmininkavimu susijusius tekstus anglų ir prancūzų kalbomis (t.y. nesiunčiant personalo dirbti į Vilnių, tačiau pasinaudojant šiuolaikinėmis IT priemonėmis perduodant tekstus iš sostinės į EP). 


EP Vertimo raštu Generalinio direktorato atstovės teigė, jog stažuotės yra įprastas vertėjų kvalifikacijos kėlimo metodas, tačiau paprastai taikomas karjeros pradžioje, stažuotės trukmė – 3 mėnesiai, vienu metu priimami 3 stažuotojai. Atsižvelgiant į Seimo kanceliarijos prašymą, galima būtų svarstyti 1 mėnesio trukmės stažuotės perspektyvą, pradedant rugpjūčio mėn. (EP labiau tinkamas ne sesijos laikotarpis). Šis, o taip pat prašymas redaktoriaus paslaugoms bus apsvarstytas Generalinio direktorato vadovybės, tačiau iš principo jis atrodo gali būti įgyvendintas, tačiau reiktų sutarti dėl terminų, tekstų apimčių ir pan. 

B. LIGETTI savo ruožtu išdėstė pageidavimą surengti seminarą apie Lietuvos pirmininkavimo prioritetus Liuksemburge visiems vertėjams (tai būtų apie 200 dalyvių). Siūloma pristatymą surengti paskaitos forma (2-3 val. trukmės), kviečiant 2 pagrindinius pranešėjus, pvz., iš Lietuvos nuolatinės atstovybės Europos Sąjungoje bei Lietuvos Respublikos Seimo. Be to, prieš valstybės pirmininkavimą 2013 m. gegužės-birželio mėn. EP, kaip įprasta, savo vertėjams (verčiantiems iš lietuvių kalbos) surengtų 4-5 dienų išvyką į tos valstybės sostinę siekiant pagilinti kalbos žinias bei susipažinti su politiniais šalies prioritetais. EP dengia išlaidas už dėstymą, būtų dėkingi už galimybę gauti patalpas Seime, galimų kontaktų nurodymą. Seimo kancleris J. Milerius pažadėjo pagalbą rengiant šiuos kursus.
Susitikimas su COSAC sekretoriato nuolatine nare Libby KURIEN

Susitikimo pradžioje L. KURIEN, prieš tai dirbusi Jungtinės Karalystės Bendruomenių Rūmų atstove Europos Sąjungoje, pristatė COSAC sekretoriato darbo ypatumus. Tai vienintelis Europos Sąjungos tarpparlamentinės konferencijos nuolat veikiantis sekretoriatas, įsikūręs Europos Parlamento rūmuose Briuselyje. Sekretoriatą sudaro pirmininkaujančio Trejeto parlamentų ir Europos Parlamento kanceliarijų atstovai (kadencija – 1,5 metų) bei vienas nuolatinis narys (kadencija 2 metai su galimybe vieną kartą pratęsti). Danijos pirmininkavimo metu COSAC sekretoriate iš viso dirba 10 narių, nes pastaruoju metu susiklostė praktika į COSAC sekretoriatą skirti ir pirmininkaujančio Trejeto parlamentų nuolatinius atstovus Europos Sąjungoje. Pažymėtina, kad nuo 2013 m. sausio 1 d. iki 2014 m. birželio 30 d. Lietuvos Respublikos Seimo kanceliarija turės paskirti savo narį(-ius) į COSAC Sekretoriatą.
L. KURIEN rekomendavo į COSAC sekretoriatą skirti ne tik nuolatinį atstovą, bet ir kitą narį, deleguotą Seimo 18 mėnesių laikotarpiui. Paklausta apie reikalavimus, keliamus COSAC sekretoriato nariams, ji pabrėžė gerų ryšių su sostine svarbą, įgaliojimus priimti administracinius sprendimus, gebėjimą rengti parlamentinius pranešimus anglų kalba, atlikti tyrimus, analizuoti duomenis, aiškiai perteikti informaciją ir pavedimus iš sostinės, gerai komunikuoti ir dirbti komandoje. 
Kadangi L. KURIEN dirbo Jungtinės Karalystės Bendruomenių Rūmų 2005 m. pirmininkavimo komandoje, ji pabrėžė, kad COSAC yra labai svarbus forumas, skirtas pasikeisti informacija ir geriausia parlamentine praktika. Ji patarė sudarant COSAC susitikimų dalyvių sąrašą nurodyti jų priklausomybę Europos politinėms partijoms. 2013 m., jos nuomone, būtų geras metas dar kartą sugrįžti prie ES teisėkūros pasiūlymų vertinimo dėl jų atitikimo subsidiarumo principui metodologijos aptarimo ir išanalizuoti ligšiolinę praktiką. Tai galėtų būti COSAC Pusmetinio pranešimo ir politinių diskusijų tema. Taip pat būtų galima aptarti Europos Komisijos pasiūlymus dėl Europolo ir Eurojusto, ypač dėl nacionalinių parlamentų ir Europos Parlamento bendradarbiavimo šioje srityje. 
L. KURIEN taip pat atkreipė dėmesį, kad Lietuvos pirmininkavimo metu baigsis jos, kaip COSAC sekretoriato nuolatinės narės, dvejų metų kadencija ir Seimui teks inicijuoti naujo COSAC sekretoriato nuolatinio nario paskyrimo procedūrą. Atsižvelgiant į pastarojo paskyrimo Varšuvoje trūkumus, ji pasiūlė apsvarstyti galimybę patobulinti praktines paskyrimo procedūras, kurios nėra detaliai nustatytos COSAC darbo tvarkos taisyklėse. Nuolatinė narė sakė galinti pateikti konkrečias rekomendacijas šiuo klausimu. Dėl pirmą kartą COSAC istorijoje Danijos Folketingo pateikto COSAC klausimyno on-line, nuolatinė narė tvirtino, kad jis pasiteisino, ypač rengiant pirmąjį 17-ojo COSAC Pusmetinio pranešimo skyrių, kuriame analizuojama daug statistinių duomenų. Kita vertus, tokia klausimyno forma nulėmė trumpesnius nei tikėtasi atsakymus į Pranešimo antrojo skyriaus klausimus. Todėl atsižvelgiant į siekiamą rezultatą, svarstytini kai kurių klausimų ir viso on-line klausimyno dizaino pakeitimai.   

Susitikimas su Danijos Folketingo nuolatiniu atstovu Europos Sąjungoje Thomas SARUP.

T. SARUP teigimu, pirmininkavimo laikotarpiu Briuselyje iš viso dirba 4 Folketingo darbuotojai (vienas iš jų – stažuotojas), tačiau tenkantis darbo krūvis vis tiek yra „kur kas didesnis, nei buvo tikėtasi“. Jo teigimu, vienerių darbo metų COSAC sekretoriate netgi mažoka, norint tinkamai įvykdyti užduotis, nors tai priklauso ir nuo šalies „ambicijų“. Paklaustas apie inovacijas, kurias taikė Folketingas pirmininkavimo laikotarpiu, jis teigė, jog vienas iš aspektų – „IT wise“ pirmininkavimas, t.y. suteikta galimybė spausdinti dokumentus naudojant mobilius telefonus, klausimynus pildyti „on-line“ režimu ir pan. Danija mokėsi iš kitų sėkmingų pirmininkavimo patirčių. 


Aktualūs organizaciniai klausimai: renginių datų planavimas, išankstinės viešbučių, restoranų (prieš metus) rezervacijos, kalbų (vertimo) klausimai, protokoliniai aspektai (dalyvių išsodinimas per vakarienes, etc.). Paklaustas, kaip pasisekė pakviesti tiek daug EK narių į Folketingo renginius, T. SARUP teigė, jog iš principo šią mintį pasiūlė Europos reikalų komiteto nariai („norim gerų politinių debatų“), labai svarbu išankstinis derinimas (kvietimas Baroso išsiųstas prieš 10 mėn.) ir renginių datų bei temų užfiksavimas. Tolesnius kontaktus su EK palaikė Nuolatinė atstovybė, ERK pirmininkas buvo susitikęs su COSAC sekretoriatu. 

Folketinge buvo sudaryta Valdymo grupė („Steering group“) – parlamento pirmininkas, Europos reikalų ir Užsienio politikos komitetų pirmininkai, kurie sprendė pagrindinius klausimus: kokie bus surengti tarpparlamentiniai susitikimai, kaip atrodys renginių kalendorius, iškilus klausimams jie kvietėsi kitų komitetų pirmininkus. Pirmininkavimo koordinatorius Mongin Forrest pavadintas pagrindine „varomąja jėga“ („driving force“), jis įsitraukęs į visus pirmininkavimo reikalus. 


Prieš pirmininkavimą (2011 m. lapkritį-gruodį) Folketinge lankėsi 9 EP komitetų delegacijos bei EP pirmininkų sueiga (“Conference of Presidents“). Šių vizitų parengimas užtruko gana ilgai ir pareikalavo nemažai pastangų (EP komitetai labai savarankiški, turi savo darbotvarkes, tai nėra „,mandagumo vizitai‘), norima diskutuoti apie ES direktyvas, kitus teisės aktus ir teisėkūros iniciatyvas. Kita vertus, pagrindinis komitetų interesas – susitikti su atitinkamais ministrais, susitikimai parlamente – greta vyriausybės programos. 

Visi Danijos organizuojami tarpparlamentiniai susitikimai vyko Folketinge, tik diskutuojant dėl bendros žemės ūkio politikos surengta išvyka į ūkį. 


Paklaustas apie tai, kokie darbai reikalauja daugiausia jo laiko, T. SARUP atsakė, jog nuo pradžių laikytasi nuostatos, jog jo durys atviros visiems kolegoms (kitų valstybių parlamentų nuolatiniams atstovams), jis stengiasi visuomet būti pasiekiamas ir atsakyti į visus iškylančius klausimus, palaikyti gyvą kontaktą. SARUP asistentė šiuo metu užsiima subsidiarumo principo kontrole ir pan. klausimais, nors formaliai tai yra jo atsakomybės sritis. Daug laiko užima reikalų derinimas su sostine (M. Forrest), susitikimų organizavimas ir kt. Jo teigimu, Danijos parlamento „pirmininkavimo komanda“ labai nedidelė, į ją įtraukti labai patyrę žmonės, pagrindiniais veikėjais įvardinti: ERK patarėjas Morten Knudsen (politikos patarėjas), Mongin Forrest (praktinis koordinatorius, logistika) bei Tomas Sarup (atstovas ES). Danijos patirtis rodo, jog renginių kalendorių reikia pradėt derint kuo anksčiau, užfiksuoti bent jau datas ir renginių pavadinimus, kiek vėliau galima tikslinti darbotvarkę atsižvelgiant į politines aktualijas. 
Susitikimas su Europos Parlamento Pirmininkavimo generalinio direktorato Ryšių su nacionaliniais parlamentais direktorato direktore Christine VERGER bei šio direktorato skyrių vedėjais Krzysztof BERNACKI ir Francisco Juan GOMEZ MARTOS

C. VERGER pasveikino ankstyvą Lietuvos rengimąsi pirmininkavimui ir pažymėjo, kad Direktoratas yra pasirengęs suteikti Lietuvai visą reikiamą informaciją ir pagalbą. Direktorė pasiūlė aptarti geriausius bendradarbiavimo būdus. 
C. VERGER pristatė dvi svarbiausias Direktorato veiklos kryptis. Teisėkūros dialogo skyrius vykdo Lisabonos sutarties Protokolo (Nr. 2) ir „Barroso iniciatyvos“ įgyvendinimo stebėseną bei kartu su Pirmininkaujančiu parlamentu ir kitais Europos Parlamento padaliniais organizuoja Jungtinius parlamentinius, Jungtinius komitetų ir tarpparlamentinius komitetų susitikimus Europos Parlamente. Institucinio bendradarbiavimo skyrius rūpinasi Europos Parlamento atstovavimu COSAC, Europos Sąjungos Parlamentų pirmininkų konferencijoje, IPEX ir ECPRD. Direktorė pabrėžė, kad Europos Parlamentas prioritetą teikia išankstiniam tarpparlamentinių renginių planavimui, todėl Direktoratas pasirengęs atvykti į Vilnių aptarti savo pasiūlymus. Lietuvos atstovai taip pat yra laukiami Briuselyje, siekiant suderinti bendrus 2013 m. antrojo pusmečio tarpparlamentinius renginius.
Seimo kancleris informavo kolegas apie š.m. spalio mėnesį vyksiančius eilinius Seimo rinkimus ir su tuo susijusius parlamentinių renginių planavimo iššūkius. Nepaisant to, Seimas yra pasirengęs aptarti su Europos Parlamentu renginių tematiką, tvarkaraštį ir logistiką. Be to, išrinkus naujos kadencijos Seimą, ketinama surengti Seimo Europos reikalų komiteto darbo vizitą Europos Parlamente. C. VERGER pasiūlė pradėti tartis su I skyriaus vedėja Patricija PRODE (susitikime nedalyvavo) jau šį rudenį, siekiant susitarimo gruodžio mėnesį. Direktorė taip pat paminėjo, kad 2013 m. pirmajame pusmetyje numatomi kai kurių Europos Parlamento komitetų delegacijų darbo vizitai į Vilnių, tačiau dėl sumažintų biudžeto asignavimų tokių vizitų gali būti mažiau nei įprasta.    
Susitikimas su Lietuvos nuolatiniu atstovu Europos Sąjungoje Raimundu KAROBLIU

R. KAROBLIS pristatė Lietuvos nuolatinės atstovybės Europos Sąjungoje darbus rengiantis pirmininkavimui Europos Sąjungos Tarybai. Savo ruožtu, Seimo kancleris pristatė šio darbo vizito tikslus, iki šiol įvykusių susitikimų rezultatus ir pabrėžė glaudaus bendradarbiavimo tarp Seimo ir Vyriausybės atstovų, tiek Vilniuje, tiek Briuselyje svarbą. 
Neformali vakarienė su Belgijos lietuvių bendruomenės atstovais

Po susitikimo nuolatinėje atstovybėje, įvyko neformali vakarienė su Belgijos lietuvių bendruomenės atstovais Arnoldu PRANCKEVIČIUMI (pirmininkas), Tomu VASILEVSKIU (pirmininko pavaduotojas), Karolina ŠTELMOKAITE (sekretorė, atsakinga už ryšius su visuomene ir spauda) ir Andrium AVIŽIU. Vakarienės metu buvo pasikeista nuomonėmis apie Lietuvos pasirengimo pirmininkavimui eigą Vilniuje ir Briuselyje bei galimą lietuvių bendruomenės indėlį.
Apsilankymas Europos Sąjungos Taryboje

Seimo delegacija lankėsi Europos Sąjungos Tarybos būstinėje – Justus Lipsius rūmuose Briuselio Europos Sąjungos institucijų rajone. Pirmininkavimo metu šie rūmai tampa svarbiausia pirmininkaujančios valstybės narės atstovybe Briuselyje ir todėl tradiciškai yra puošiami pirmininkaujančios šalies simbolika. 
Delegaciją lydėjęs Lietuvos nuolatinio atstovo Europos Sąjungoje pavaduotojas Ričardas ŠLEPAVIČIUS supažindino Seimo delegaciją su pirmininkavimo Europos Sąjungos Tarybai specifika, tradiciniais pirmininkavimo renginiais Briuselyje ir kituose Belgijos mietuose bei su pirmininkavimu susijusiomis galimybėmis ir iššūkiais.
Susitikimas su Europos Komisijos Generalinio sekretoriato skyriaus, atsakingo už ryšius su patariamaisiais komitetais, Ombudsmenu ir nacionaliniais parlamentais, vadove Carmen PREISING

Seimo kancleris informavo Europos Komisijos atstovę C. PREISING apie Seimo planus COSAC Pirmininkų susitikimą Vilniuje surengti 2013 m. liepos 5-6 d., kuomet numatytas Europos Komisijos vizitas į Lietuvą. Taip siekiama užtikrinti Europos Komisijos Pirmininko José Manuel BARROSO dalyvavimą pirmajame Lietuvos pirmininkavimo tarpparlamentiniame renginyje. C. PREISING pažadėjo apie tai pranešti Pirmininko kabinetui ir užblokuoti šias datas, nors Pirmininko dalyvavimą COSAC posėdžiuose reikėtų suderinti ir su Kipro bei Airijos parlamentų planais. Jos žiniomis, J.M. BARROSO neketina dalyvauti COSAC  susitikimuose Kipre, tačiau gali būti, jog jis dalyvaus COSAC plenariniame posėdyje Airijoje. Neatmetama galimybė, kad Pirmininkas galėtų dalyvauti COSAC plenariniame posėdyje Vilniuje, jei jo vizito datos būtų suderintos pakankamai anksti. 

Seimo delegacija taip pat teiravosi apie galimybę pakviesti kitus Europos Komisijos narius į Vilniuje vyksiančius tarpparlamentinius renginius. C. PRESING atsakė, kad Europos Komisija nori intensyvinti ryšius su nacionaliniais parlamentais, nes akivaizdi šio bendradarbiavimo pridėtinė vertė. Atsakydama į Seimo delegacijos klausimą dėl bendradarbiavimo identifikuojant aktualiausius Europos Sąjungos darbotvarkės klausimus Lietuvos pirmininkavimo metu, C. PREISING atkreipė dėmesį į 2012 m. rugsėjo 12 d. numatomą Europos Komisijos Pirmininko „State of the Union“ kalbą Europos Parlamente ir kiek vėliau, rugsėjo pabaigoje, skelbiamą Europos Komisijos 2013 m. Darbo programą, kurioje bus įvardintos konkrečios Europos Sąjungos teisėkūros ir kitos iniciatyvos. Jos abi turėtų būti atidžiai išanalizuotos politiniu lygiu ir jau konkrečiai bus galima kalbėtis š.m. pabaigoje. Dar konkrečiau Komisijos narių dalyvavimo ir aktualiausių temų parinkimo klausimais bus galima tartis kitų metų pavasarį. Kita vertus, jei tarpparlamentiniame renginyje negalėtų dalyvauti kuris nors Komisijos narys, galima svarstyti galimybę tuo klausimu pakvieti pasisakyti atitinkamo Europos Komisijos padalinio Generalinį direktorių. Tokia praktika jau yra susiformavusi ir pasiteisino. Taip pat Europos Komisija yra atvira galimybei surengti video konferenciją, tačiau tik „gyvai“ diskusijai, o ne išklausyti iš anksto įrašytą kalbą.  

Susitikimas su Europos Komisijos nario Algirdo ŠEMETOS kabineto vadovu Kęstučiu SADAUSKU


Susitikimo pradžioje Seimo kancleris J. Milerius pristatė Seimo ir Seimo kanceliarijos pasirengimą artėjančiam Lietuvos pirmininkavimui Europos Sąjungos Tarybai 2013 metais. K. SADAUSKAS pasidomėjo, kokie numatomi pirmininkavimo laikotarpiu tarpparlamentiniai susitikimai. Seimo delegacija pristatė 2013-2014 metais planuojamus renginius Seime, teigė, jog priklausomai nuo darbotvarkės, ketinama į juos kviesti atitinkamus Europos Komisijos narius. 

K. SADAUSKAS pažymėjo, jog Lietuvos pirmininkavimo laikotarpiu EP jau bus „tam tikrame rinkiminiame cikle“ (2014 m. vyks rinkimai į EP), todėl tikėtina, jog iki to laiko Europos Komisija jau bus įgyvendinus apie 80 proc. savo politinių iniciatyvų, o EP ir nacionaliniai parlamentai, manytina, dirbs su „likusiais failais“. Pirmininkaujančios valstybės sėkmė, pažymėjo pašnekovas, vertinama pagal rezultatus, t.y. pagal per laikotarpį „uždarytų failų“ skaičių, todėl politinis dialogas su parlamentarais turi savo pridėtinę vertę. Europos Komisija iš principo palankiai žiūri į dialogo su nacionaliniais parlamentais plėtrą. 

Kaip keletą politikos sričių, kurios galėtų būti aktualios Lietuvos pirmininkavimo laikotarpiu, K. SADAUSKAS nurodė vidaus rinkos sritį (II vidaus rinkos akto raundas, M. Barnier), Europol/ Eurojust srityje – galimos „ES prokuratūros“ užuomazgos, ES Saugumo strategija, ICT (žvelgiant pro vidaus rinkos prizmę), energetika ir ateities technologijos, kova su kontrabanda (Rytų sienos veiksmų planas). 2014-2020 m. daugiametės finansinės programos klausimai tikėtina, bus užbaigti Airijos pirmininkavimo laikotarpiu. Į klausimą dėl Turkijos ES narystės, pašnekovas atsakė, jog numatomas intensyvus neformalus Turkijos ir Komisijos darbas artimiausiu metu (itin įsitraukęs Š. Füle). Tačiau stebima tam tikra Turkijos regresija atskirose srityse, kaip pvz., Muitų sąjungos, kur Turkija nesilaiko susitarimų. K. SADAUSKAS taip pat pasiūlė palaikyti komisijos nario A. Šemetos iniciatyvas dėl mokesčių surinkimo bei jų administravimo atpiginimo, šešėlinės ekonomikos mažinimo. 
Paklaustas dėl akademinės bendruomenės/ tyrėjų galimo įtraukimo į renginių darbotvarkes bei naujų idėjų siūlymo, K. SADAUSKAS teigė, jog rinkoje tokių pasiūlymų esama, Komisija savo darbe taip pat semiasi idėjų iš nepriklausomų šaltinių, kadangi Jungtinis Tyrimų Centras daugiau užsiima procesų modeliavimu. 

Susitikimas su Europos Parlamento Pirmininko pavaduotoja Isabelle DURANT

Susitikimo su I. DURANT tikslas - susipažinti su Europos Parlamento sprendimu taikyti Bendrijos aplinkosaugos vadybos ir audito sistemą (toliau – EMAS), vadovaujantis ISO 14001 standartais ir EMAS reglamentu (EB) Nr. 1221/2009. Tokiu būdu siekiama nuolat gerinti su aplinkosauga susijusius savo veiklos, produktų ir paslaugų rezultatus, t.y. mažinti anglies dvideginio emisijas, skatinti efektyvų energijos, vandens ir popieriaus panaudojimą, įdiegti atliekų tvarkymo geriausios praktikos pavyzdžių, skatinti atsakingą Europos Parlamento narių ir darbuotojų sąmoningumą apie jų veiklos, susijusios su aplinkosauga, aspektus, į viešųjų pirkimų procedūras įtraukti aplinkosaugos gaires ir t.t. 

I. DURANT pažymėjo, kad siekiant taikyti EMAS, visų pirma, būtinas politinis pritarimas šiai iniciatyvai. Todėl, jei Seimas nuspręstų įdiegti EMAS standartus, šią iniciatyvą reikėtų patvirtinti Seimo valdybos sprendimu. Po to sektų EMAS darbo grupės sudarymas. Europos Parlamente šią darbo grupę sudaro 4 Parlamento Pirmininko pavaduotojai, atsakingi už sprendimų parengimą pastatų ir transporto eksploatavimo bei „žaliųjų paslaugų“ teikimo klausimais ir dar 3 techninio personalo atstovai. Pradžioje yra rengiamas projekto ekonominis techninis pagrindimas. Po to - pusmetiniai pranešimai, pagal kuriuos valdyba priima sprendimus. Sprendimų vykdymą kontroliuoja techninis personalas. Europos Parlamento padaliniuose ir frakcijose yra įsteigti EMAS korespondentai, nes reikia keisti visų darbuotojų požiūrį ir paruošti permainoms visą personalą. Daug dėmesio yra skiriama informacijos apie EMAS sklaidai, nes žmones reikia motyvuoti ir parodyti akivaizdžius šio tęstinio projekto rezultatus. Kartojant žinią, projektas tampa „savu“ kiekvienam. Europos Parlamentui svarbu būti pavyzdžiu. Taigi, diegiant EMAS svarbūs tiek žmonės, tiek komunikacija.         
I. DURANT palinkėjo Seimo kanceliarijai visokeriopos sėkmės, išreikšdama viltį, kad Seimas, įdiegęs EMAS, taps pavyzdžiu ne tik kitiems ES valstybių narių nacionaliniams parlamentams, bet ir Lietuvos valstybės ir valdžios institucijoms. Pirmininko pavaduotoja paragino Seimo delegaciją kreiptis į Europos Parlamento EMAS komandą dėl praktinių patarimų ir kitų susijusių klausimų.
Po susitikimo su I. DURANT Europos Parlamento EMAS koordinatorius ir kiti EMAS komandos nariai pademonstravo Seimo delegacijai praktinius EMAS taikymo pavyzdžius Europos Parlamento Altiero Spineli ir Atrium pastatuose Briuselyje.

Susitikimas su Olga COSMIDOU, Europos Parlamento Vertimo žodžiu ir konferencijų Generalinio direktorato generaline direktore bei Gintaru MORKŪNU, Europos Parlamento Vertimo žodžiu ir konferencijų Generalinio direktorato Vertimo žodžiu ir konferencijų direktorato Vertimo žodžiu lietuvių kalba skyriaus vadovu

O. COSMIDOU pasveikino Seimo kanceliarijos delegaciją, taip anksti pradėjusią pasirengimo pirmininkavimui darbus ir atvykusią į Briuselį kalbėtis apie dalykinius klausimus gerokai iki pirmininkavimo pradžios. Jos praktikoje tai gražus pavyzdys. 

Europos Parlamento Vertimo žodžiu ir konferencijų Generalinio direktoratas darbui su pirmininkaujančia valstybe paprastai sudaro dviejų darbuotojų komandą: vienas, turintis ankstesnio darbo patirtį, užtikrina tęstinumą, kitas skiriamas tos šalies vertėjų skyriaus (šiuo atveju – vertimo lietuvių kalba) vadovas. 


Seimo kanceliarijos delegacija išdėstė savo pasiūlymus dėl geresnio pasirengimo Lietuvos pirmininkavimo ES Tarybai laikotarpiui: prašoma sudaryti sąlygas Seimo kanceliarijos vertėjams žodžiu pasistažuoti EP (6 anglų kalbos, 2 prancūzų k. vertėjai), o taip pat suteikti galimybę COSAC plenarinį posėdį versti Europos Parlamento vertėjų žodžiu komandai, Seimas galėtų padengti pragyvenimo Vilniuje išlaidas. 


O. COSMIDOU iš esmės teigiamai sureagavo į pateiktus pasiūlymus, savo ruožtu pažymėdama, jog ir EP dėl suprantamų priežasčių priverstas mažinti išlaidas. Derinant galimybę Seimui „paskolinti“ visą vertėjų komandą, labai svarbu atsižvelgti į EP darbo grafiką, būtina, kad prašymui pritartų ir EP generalinis sekretorius. Be to, svarbu užtikrinti tinkamas darbo sąlygas vertėjams (ISO standartai, etc.), suderinti posėdžių datas, kad jos nesutaptų su Tarybos posėdžiais ir pan. 


O. COSMIDOU pasidomėjo, gal jau žinoma, ar Lietuvos atstovai pirmininkavimo laikotarpiu lankydamiesi EP (pvz., Ministras Pirmininkas pristatydamas šalies pirmininkavimo prioritetus) kalbės savo gimtąja ar anglų kalba. Ji ragino pristatymams rinktis lietuvių kalbą, nes: a) neįmanoma puikiai išmokti svetimos kalbos per trumpą laiką ir tuomet kalbama kalba, kurios nei vertėjai, nei anglakalbiai nesupranta, b) tai galimybė ir savo piliečiams parodyti savo unikalią kalbą/ kultūrą europinėse institucijose, c) gimtoji kalba yra (bene vienintelė) galimybė mažų valstybių atstovams patekti į europines institucijas. Direktorė pabrėžė, kad EP – vienintelis pasaulyje tiesiogiai renkamas daugiakalbis parlamentas, todėl reikia neatsisakyti galimybės jame kalbėti lietuviškai. Vertėjams aktualus kalbos teksto pateikimas iš anksto, tam yra specialios „kalbų dėžutės“. Organizuojant bendradarbiavimą, raktinis žodis – informacija, kad vertėjams būtų sudarytos tinkamos sąlygos darbui.

Susitikime aptarta galimybė bendradarbiauti ryšių su visuomene padaliniams, keičiantis TV laidomis, įrašais, rengiant transliacijas ir pan. 
Susitikimas su Europos Parlamento generaliniu sekretoriumi Klaus WELLE


Susitikimo pradžioje Seimo kancleris J. Milerius pristatė Seimo ir Seimo kanceliarijos pasirengimą artėjančiam Lietuvos pirmininkavimui Europos Sąjungos Tarybai 2013 metais. Jis taip pat išdėstė keletą Seimo kanceliarijos prašymų galimam bendradarbiavimui su EP administracija, tai – jungtinių parlamentinių posėdžių organizavimas, galimybė surengti Seimo Europos reikalų komiteto bei Užsienio reikalų komiteto vizitus į EP po 2012 m. Seimo rinkimų, vertėjų žodžiu bei raštu stažuotės, EP vertėjų komandos „paskolinimas“ COSAC plenariniam posėdžiui Vilniuje.


K. WELLE pažymėjo, jog EP yra labai suinteresuotas bendradarbiavimu su nacionaliniais parlamentais. EP vaidmuo ES sprendimų priėmime yra labai išaugęs, dažnu atveju jis sprendžia klausimus kartu su Taryba („joint decision makers“). Dėl Seimo kanceliarijos pateiktų prašymų: a) COSAC plenarinio posėdžio vertimas – jis atkreipė dėmesį, jog EP 2012 metais planavo sutaupyti 10 mln. eurų vertimo žodžiu ir 11 mln. eurų vertimo raštu paslaugoms, 2013 m. biudžetas nebus didinamas, todėl jis negalįs šiuo metu pateikti vienareikšmiško atsakymo. Jei būtų pritarta vertėjų komandos delegavimui, būtina išankstinė sąlyga –  kad posėdis vyktų vadinamosios EP narių darbo su rinkėjais savaitės („turquoise week“) metu, kai vertėjų komanda sąlyginai neapkrauta darbu. Generalinis sekretorius pažadėjo šį prašymą apsvarstyti, įvertinant kaštus ir kt. aspektus; b) vertėjų stažuočių galimybei K. WELLE pritarė. 

Pokalbio pabaigoje buvo sutarta, jog Seimo kanceliarija parengs oficialų raštą, kuriame bus išdėstytos konkrečios problemos/ pasiūlymai, o EP administracija savo ruožtu įsipareigojo šiuos pasiūlymus išsamiai apsvarstyti. 

PRIDEDAMA. Komandiruotės programa, 2 lapai. 
_________________________

